Penalty-ul primit de FCSB împotriva celor de la CSU Craiova, contestat: „Nu e o intervenție VAR!”
FCSB a pierdut luni seară pe terenul celor de la CSU Craiova (0-2). Bucureștenii au beneficiat de o lovitură de pedeapsă, însă aceasta a fost irosită de Darius Olaru, care a trimis mingea în bara transversală.
Se pare că Marius Avram a analizat faza care a precedat acordarea penalty-ului. Fostul arbitru FIFA a declarat că centralul partidei a greșit luând această decizie.
„Nu e o intervenție VAR!”
„Am fost foarte surprins că l-a chemat Bîrsan pe Vidican să revadă vaza la monitor. M-am gândit că are niște unghiuri mai bune față de cele văzute de noi. Din reluările prezentate, nu e penalty, jucătorul Craiovei joacă mingea clar și zic eu că iese în corner.
Iar imaginile astea, în care Olaru îl jignește pe arbitru, îi citesc pe buze ‘băi, prostule’… În mod normal se sancționează cu roșu, nu cu galben. E o jignire, nu un protest. E posibil ca arbitrul să nu audă.
N-am văzut chestia în care VAR să intervină pentru injurii, deși se încadrează ca una dintre condițiile în care poate interveni, pentru că e o fază de roșu.
(…) E un contact care apare în mod firesc după ce jucătorul lovește mingea. Nici măcar n-o lovește lung, ca să am de ce să mă leg. În primul rând, nu e o intervenție VAR. Doi, îmi pare rău de Vidican, e la primul meci în play-off, iar Bîrsan e arbitru FIFA.
S-o fi lăsat influențat și n-a păstrat decizia din teren, care spun eu c-a fost corectă. Mi-ar fi plăcut să văd că are personalitatea și curajul de a trece peste imaginile arătate de Bîrsan. Dar, repet, îl înțeleg, poate înclini să mergi pe mâna celui de la VAR”, a transmis Marius Avram, conform Digi Sport.